
VAIE
Narva Linnavalitsuse 19.04.2017 korralduse nr 372-K osaliseks vaidlustamiseks

1. Asjaolud

Narva Linnavalitsus kinnitas 19.04.2017 korraldusega nr 372-k (edaspidi Korraldus) projekteerimistingimused Tallinna mnt 7 ärihoone püstitamiseks Narva Linnavolikogu 23.05.2001. a otsusega nr 201/32 kehtestatud Tallinna mnt 7-13a detailplaneeringu alusel.

Projekteerimistingimuste kinnitamise aluseks oli MMS Property Solutions OÜ (edaspidi ka vaide esitaja) taotlus, mis esitati Narva Linnavalitsusele 03.03.2017 e-kirjaga ja Ehitisregistri kaudu 10.04.2017. Taotlusele olid lisatud asendiplaani eskiis ja 3D vaated.

Narva Linnavalitsus on Korralduse tegemisel väljunud Narva linna üldplaneeringus[footnoteRef:1] (edaspidi Narva ÜP) sätestatud tingimustest ja Ehitusseadustiku (edaspidi EhS) § 27 lg 4 p-s 7 sätestatud õigusnormidest.  [1:  Kehtestatud Narva Linnavolikogu 24.01.2013 otsusega nr 3] 


2. Vaide esitaja taotlus

MMS Property Solutions OÜ palub tunnistada kehtetuks Korralduse punktid 3.1.16, 3.1.19, 3.1.26, 3.1.27 ja 3.1.33.

3. Vaide õiguslik põhjendus

3.1.  Korralduse punktide 3.1.16 ja 3.1.19 õigusvastasus

Korralduse punktis 3.1.16 on sätestatud nõue korraldada Tallinna mnt 7 krundi omanikul arhitektuurikonkurss. Selline nõue ei vasta Narva ÜP-s kehtivatele arhitektuurikonkursside koostamise nõuetele. Narva ÜP seletuskirja peatükk 2.2.2.1 kohaselt viiakse arhitektuurikonkursid läbi linna kõige olulisemates piirkondades (Vanalinna linnaosas ja Kreenholmi linnaosa ajaloolises osas), kus konkursi vajadus täpsustakse Narva Linnavalitsuse Arhitektuuri- ja Linnaplaneerimise Ameti poolt, ning soovitavalt järgmiste alade planeerimisel:
1. linnaruumis domineerivad avaliku funktsiooniga hooned;
2. tänavate alguses või lõpus asuvad linnaehituslikult domineerivad hooned;
3. üle 5 korruselised avalikkusele suunatud äri- ja vabaajakeskused;
4. kõikide üle 16 korruseliste hoonete projekteerimiseks.

Tallinna mnt 7 kinnistu ei paikne Vanalinna linnaosas ega ka Kreenholmi linnaosa ajaloolises osas. Samuti ei paikne Tallinna mnt 7 kinnistu tänava alguses või lõpus, vaid kinnistu on ümbritsetud teistest hoonestatud kinnistutest. Vastavalt kehtivale detailplaneeringule ja MMS Property Solutions OÜ esitatud eskiisile ei kavandada kinnistule linnaruumis domineerivat, üle 5-korruselist avaliku funktsiooniga hoonet, ega ka üle 16-korruselist hoonet.

Korralduse punktis 3.1.19 on sätestatud nõue mitte kasutada vaide esitaja poolt esitatud tüüplahendust. Sellise nõude esitamiseks puudub õiguslik alus. Narva ÜP-s puuduvad tingimused ärihoonete tüüpprojektide kasutamise kohta. Ärifunktsiooniga hoonete kavandamisel arhitektuuri puudutavad põhimõtteid on kirjeldatud Narva ÜP seletuskirja ptk-s 2.2.5 ja vaide esitaja esitatud taotlus ja/või esitatud arhitektuurne lahendus ei ole sellega vastuolus. 

Korraldusega Narva mnt 7 kinnistu projekteerimistingimusi kinnitades ei saa Narva Linnavalitsus väljuda kehtiva üldplaneeringutega seatud tingimustest. Antud hetkel toob arhitektuurikonkurssi nõudmine ja tüüpprojekti kasutamise keelamine kaasa üldplaneeringu muutmisega võrreldava olukorra.

Tüüpprojekti kasutamise keelamise asemel oleks ehitusloa menetluses asjakohane hinnata esitatud ehitusprojekti vastavust üldplaneeringus sätestatud tingimustele. MMS Property Solutions OÜ on heas usus ja igakülgselt valmis tegema koostööd Narva Linnavalitsuse Arhitektuuri- ja Linnaplaneerimise Ametiga linnaruumi rikastava uue hoone rajamisel ja selle arhitektuurse välimuse kujundamisel, kuid nõustuda ei saa arhitektuursete valikute meelevaldse piiramisega.

3.2.  Korralduse punktide 3.1.26, 3.1.27 ja 3.1.33 õigusvastasus

Tallinna mnt 7 kinnistut hõlmav, kehtiv Tallinna mnt 7-13a detailplaneering näeb ette juurdepääse Tallinna mnt 7 kinnistule Tallinna mnt-lt ja Fama põik tänavalt. Korraldusega on Tallinna mnt 7 juurdepääsude liikluskorraldust oluliselt muudetud. Korralduses toodud põhjendused liikluskorralduslike muudatuste osas on vastuolus EhS § 27 lg 4 p-s 7 toodud nõuetega.

Vastavalt EhS-i seaduseelnõu 555 SE seletuskirjale[footnoteRef:2] (lk 56) on detailplaneeringut võimalik täiendada liikluskorralduse põhimõtete muudatuse, uuringute vajaduse või ehituslike, arhitektuursete või kujunduslike nõuetega. Liikluskorralduse põhimõtete muudatus ei tähenda juurdepääsuteede ümberkorraldamist. Liikluskorralduse põhimõtete muutus ei saa kaasa tuua planeeringulahenduse olemuslikku muudatust, vaid saab piirduda üksnes üldist planeeringut mittemuutvate lahendustega (nt liiklussuundade muudatused vms). Ehituslikud, kujunduslikud ja arhitektuursed nõuded peavad põhinema olemasolevatel detail- või üldplaneeringu tingimustel. Uusi, varem mainimata nõudeid projekteerimistingimustega täiendavalt kehtestada ei saa. [2:  Seaduseelnõu seletuskiri on leitav Riigikogu kodulehelt:
https://www.riigikogu.ee/download/7ff294a0-c218-4d9e-a52b-58b398b03f6f ] 


Vaieldamatult oli Tallinna maantee nii kehtiva detailplaneeringu koostamise ajal kui ka Narva ÜP kehtestamise ajal intensiivse liiklusega maantee. Tallinna maantee rekonstrueerimisel tuleb aga arvestada kehtivaid planeeringuid, kuna nende koostamisel on tehtud koostööd suure isikute ringiga ja kehtestatud planeeringust võib lähtuda maaomanikele õigusi. MMS Property Solutions OÜ otsus Tallinna mnt 7 kinnistu omandamiseks oli otseselt mõjutatud kehtiva detailplaneeringuga ette nähtud juurdepääsude olemasolust, mida kavandatav ärihoone vajab oma kasutusfunktsiooni tõttu.

EhS § 27 lg 4 p-s 7 toodud nõuete täitmiseks tulnuks Narva Linnavalitsusel määrata Tallinna mnt 7 kinnistu juurdepääsule Tallinna maanteelt alternatiivsete projekteerimislahenduste esitamine, leidmaks detailplaneeringule vastav ohutuim lahendus. Ühe juurdepääsu sulgemine muudab oluliselt detailplaneeringut ja kitsendab äärmuslikult vaide esitaja võimalusi kinnistu arendamisel.

Kokkuvõtvalt, vaide esitaja palub tunnistada kehtetuks Narva Linnavalitsuse 19.04.2017 korralduse nr 372‑k punktid 3.1.16, 3.1.19, 3.1.26, 3.1.27 ja 3.1.33.




Lugupidamisega,



Tarvo Kubja

Juhatuse liige
MMS Property Solutions OÜ

